արթնացել, որ հավատացյալներին նամազի կանչեն: Հետո` սիմիթչիները: Նրանք էլ ամբողջ օրը վաճառելիք կլոր սիմիթները վերցնելու համար գնում էին թոնրատուն: Այս պատճառով հացթուխներն էլ էին արթուն: Մեծ մասը աշխատանքից առաջ մեկ-երկու ժամ էին քնում, ոմանք չէին քնում: Առանց բացառության ամեն օր հացթուխները թոնիրը կեսգիշերին էին վառում, այդպիսով` մինչև արևածագ քաղաքի թոնիրները լցվում էին հացի անուշ բույրով: Մաքրություն անող կանայք էլ են արթուն: Ոմանք աշխույժ ու արագաշարժ, ոմանք ծույլ ու դժկամ` տարբեր տարիքի կանայք էին, որ ամբողջ օրը շքեղ տներ մաքրելու համար ամենաքիչը երկու-երեք ավտոբուս պիտի փոխեին ու վաղ էին արթնանում: Նրանք այլ աշխարհ էին գնում: Հարուստ կանայք միշտ շպարվում էին ու երբեք իրենց տարիքը ցույց չէին տալիս: Ի տարբերություն մաքրություն անող կանանց ամուսինների` արվարձանների կանանց ամուսինները միշտ զբաղված, զարմանալու չափ քաղաքավարի ու նուրբ էին: Այդ թաղամասերում ժամանակը պակասություն չէր անում: Մարդիկ այն տաք ջրի պես առատ ու հանգիստ օգտագործում էին: Մաքրություն անող կանայք չէին դադարում զարմանալ այդ թաղամասերի կանանց վրա, ովքեր առավոտ-երեկո ցնցուղ կամ փրփուրով ու կաթով լոգանք էին ընդունում: